## Indústria adjudica en dos mesos els 20 milions d’euros de la línia d’ajudes EMDANA que beneficia prop de 1.000 pimes i autònoms afectats per la riuada

*** Esta línia d’ajudes cobrix els gastos de lloguer de locals, de personal laboral contractat, així com dels servicis professionals necessaris per al desenrotllament de l’activitat
* La setmana que ve es publica la concessió del decret pel qual s’adjudicaran, de manera directa, 20 milions d’euros addicionals que beneficiaran 1.193 empreses**

La Conselleria d’Indústria, Turisme, Innovació i Comerç, a través de la Direcció General d’Emprenedoria i Internacionalització, ha adjudicat en el termini de dos mesos els 20 milions d’euros pressupostats en la línia d’ajudes EMDANA destinada a donar suport a la reactivació econòmica dels municipis greument danyats per la riuada.

Esta setmana, la Conselleria que dirigix Marián Cano ha realitzat el tercer i últim pagament previst valorat en 971.693 euros, que se sumen als cinc milions d’euros liquidats en novembre i als 13,9 milions d’euros efectuats fa unes setmanes.

Prop d’un miler de pimes i autònoms, l’activitat dels quals ha patit les conseqüències de la riuada o han hagut d’iniciar una nova activitat en les zones afectades, s’han beneficiat d’estes ajudes que els han permés cobrir els gastos de lloguer de locals, del personal laboral contractat, així com el derivat dels servicis professionals necessaris per al desplegament de l’activitat.

La consellera d’Indústria, Marián Cano, ha encomiat “l’enorme labor i l’esforç” de la Direcció General d’Emprenedoria, que en temps rècord ha resolt unes ajudes “que són molt necessàries per a tractar de recuperar l’activitat econòmica”.

Cal recordar que la línia d’ajudes EMDANA va eixir publicada amb un pressupost inicial de cinc milions d’euros, que es va ampliar als 20 milions d’euros atés l’elevat volum de sol·licituds.

Tenint en compte la demanda, el Consell va aprovar el 28 d’octubre passat un decret de concessió directa dotat de 20 milions d’euros addicionals, “perquè estes ajudes arriben al major nombre d’empreses afectades, s’evite el tancament de negocis i es preserve l’ocupació”.

Està previst que la concessió d’este decret es publique la setmana que ve i beneficie les 1.193 empreses incloses en la llista de reserva de la línia EMDANA.

Fecha: 28/12/2025